Kun rige har råd til at få ret i Danmark

Selv om man vinder en sag, får man ikke omkostningerne dækket. Det svækker retssikkerheden, og det var på dagsordenen på Christiansborg tirsdag.

Af Kaj Mieritz, kaj@indblik.net

Retssikkerheden var sat under lup på konferencen på Christiansborg tirsdag om ”Borgernes møde med det offentlige i civile retssager”. Her blev det lysende klart, at alene omkostningerne ved at føre retssag er så store, at mange ikke har råd til at gå til retssystemet for at få deres ret.

Værten for konferencen, formanden for Folketingets Retsudvalg, Preben Bang Henriksen (V), gjorde det helt klart i sit indlæg, at retstilstanden i dag er den, at de beløb, en borger eller en virksomhed får tilkendt til at dække sagsomkostningerne i en VUNDEN sag – aldrig slår til. Rettens takster er simpelthen ude af trit med virkeligheden.

Tidligere retspræsident i Sø- og Handelsretten Henrik Rothe, som nu arbejder i tænketanken Justitia, supplerede med en henvisning til en undersøgelse, Rambøll lavede for nogle år siden for Domstolsstyrelsen. Den viste, at kun ca. 30% af de faktiske omkostninger til advokat tilkendes til sagsomkostninger af staten.

Som Rothe sagde: ”At føre sag mod det offentlige kræver at virksomheden (eller privatpersonen) har en god økonomi.”

Heller ikke de retshjælpsforsikringer, mange borgere har tegnet, er tilstrækkelige til at dække de faktiske advokatomkostninger.

Der blev på konferencen peget på flere muligheder for at ændre tingenes tilstand. Den første er at se på, om der er tilstrækkelig konkurrence blandt advokaterne. Her er Konkurrencerådet i gang med en undersøgelse af konkurrencen i advokatbranchen, og resultaterne ventes offentliggjort inden længe.

Derefter er der grund til at se på forsikringsbranchens retshjælpsordninger. De bør ændres, så de faktisk dækker de reelle omkostninger. Og så kunne man se på de beløb, domstolene tilkender i sagsomkostninger. Men den del vil nok føre til modstand i ”den røde bygning herinde ved siden af” (Finansministeriet).